
A szerémi latin püspökség Árpád- és Anjou-kori historiográfiája

A Duna és a Száva közé ékelt Szerémség területén a XI. századtól épült ki a magyar vármegyeszervezet. A terület magyar egyházszervezetbe való felzárkóztatása érdekében Csák nembeli Ugrin kalocsa-bácsi érsek 1229-ben IX. Gergely pápa engedélyével megalapította a szerémi püspökséget, melynek központja a Duna jobb partján fekvő Kő lett. E püspöki székhely a tatárjárás során csaknem teljesen elpusztult, ezért a pápa egy másik települést, a Száva-szigeten fekvő Szenternyét jelölte ki a szerémi egyházmegye új központjául: az 1240-es évek második felére ugyanis már megerősödhetett a magyar jelenlét a Száván túli területeken, amelyekhez Szenternye sokkal közelebb volt. A tatár dúlás után kői központ is újjáépült és tovább működött, így a püspökség kétpólusú egyházmegyeként működött tovább.
A szerémi püspökség történetével a szakirodalomban mindeddig nagyon keveset foglalkoztak. A téma iránti csekély érdeklődés elsősorban a (tatár, majd török dúlások miatti) forráshiánnyal, valamint politikai okokkal magyarázható. Az első világháborúig Magyarországon – valószínűleg a csekély forrásállomány miatt – sajnos nem készült a szerémi egyházmegyével foglalkozó számottevő mű. A trianoni békeszerződéssel a középkori szerémi püspökség egykori területe a Szerb-Horvát-Szlovén (később Jugoszláv) Királysághoz került, amely államban a szerb – ezáltal ortodox – fölény hangsúlyozása miatt a katolikus egyház, ezzel egyúttal a katolikus egyháztörténet a háttérbe szorult. 1941-ben Jugoszlávia széthullásával a Szerémség a független, katolikus Horvátországhoz került: ezt követően 1944-ben készült az első átfogó munka a szerémi-diakóvári
 püspökség történetéről, latin nyelven, Emerik Gašić tollából.
 A II. világháborút követően a Szerémség a titói Jugoszlávia része lett, a fennálló kommunista rezsim nyilvánvalóan nem nézte jó szemmel a katolikus egyháztörténeti kutatásokat. Magyarországon az 1980-as évek második felében Gyetvai Péter foglalkozott a témával,
 valamint nem sokkal ezután Udvardy József a kalocsai érsekek életrajzáról írott munkájában helyenként érintette a tárgyalt püspökség történetének egy-egy részletével.
 Jelen tanulmányban kísérletet teszek a szerémi latin püspökség Árpád- és Anjou-kori, több mint 150 éves kutatástörténetének összefoglalására és bemutatására.

Emerik Gašić – erősen horvát érzelmű – pap-történész 1944-ben a szerémi és diakóvári püspökségről készült történeti munkáját az antik gyökerekkel kezdi, összefoglalja a térség legkorábbi világi- és egyházi történetét. Az egyházmegye előzményeként Szent Metód, a szlávok apostolának sirmiumi püspökségét tekintette, amelynek széke Szent István idejétől üresedésben volt, majd miután beolvadt a kalocsai érsekségbe, Ugrin kalocsai érsek 1229-ben a püspökséget újraalapította (restauratus est).
 Gašić a metódi eredettel az egyházmegye szláv gyökereit kívánta hangsúlyozni, megfelelve az 1940-es évek horvát usztasa politikai elvárásának. A szerémi püspökök életrajzát először Gašić írta le, az I. századtól kezdődően.
 Gašić munkájában több pontatlanság is tapasztalható, melyet a kutatás azóta pontosított és kiegészített. Gašić az életrajzokhoz az adott püspök méltóságviselésének idejét is megadta, viszont ezen évkörök is több ponton tévesnek és hiányosnak bizonyultak. Az egyházmegye főpapjainak méltóságviselési évkörének megállapításakor és az életrajzok összeállításakor tapasztalt pontatlanságok és hiányosságok azzal magyarázhatóak, hogy Gašić munkája összeállításakor nehezen férhetett hozzá a Magyarországon található kiadatlan forrásbázishoz, csak a kiadott forrásokból meríthetett, amelyekből viszont nem lehet teljes képet kapni a szerémi püspökség középkori türténetéről. A szerémi püspökök első archontológiáját, teljes névsorral Engel Pál és Koszta László készítették el.
 Ez az archontológia is több ponton pontatlanságot mutatott. A szerémi egyházmegye elöljáróinak legpontosabb archontológiáját Zsoldos Attila készítette el 2011.
 A kői és szenternyei székeskáptalanok archontológiáit e sorok írója állította össze.

A szerémi püspökség középkori történetével átfogóan Magyarországon először Gyetvai Péter kalocsai pap-történész foglalkozott.
 Részletsen összegezte a Szerémség és a kői monostor történetét az egyházmegye alapítása előtti időkben, valamint összefoglalta azokat a körülményeket, amelyek a szerémi püspökség megalapításához vezettek.
 Gyetvai kutatásában megjelenik a nézet, miszerint a szerémi püspök csupán a kalocsai érsek segédpüspöke volt, püspöke tétlenségre volt ítélve.
 Gyetvai részletesen foglalkozik egy, a Szávától délre fekvő görög szertartású templom problémájával: e templom püspöke ugyanis még nem hódolt meg Rómának. Miután a püspökség kői központja a tatárjárás során teljesen elpüsuzult, a szerémi főpap kérte a pápát, jelöljön ki új központot, amely egy esetleges újabb betörés esetén jól védhető. A pápa e célra Szentgergelyt és Szávaszentdemetert javasolta. Gyetvai mindkét település történetét részletesen bemutatja.
 Szávaszentdemeter tárgyalásakor Györffy György nyomán kitér a szávaszentdemeteri görög monostor kérdésére is. Az új püspöki székhely kinevezésére a pápa által felállított magyar főpapi tanács végül a Száva jobb partján fekvő Szenternyét jelölte a szerémi egyházmegye új központjául. Gyetvai szerint ezzel kívánták hangsúlyozni azt, hogy a szerémi latin püspökség gyökerei a 867-ben alapított görög rítusú püspökségig nyúlnak vissza. Gyetvai rámutat: bár Szenternye püspöki székhely lett, nemsokára a kői központ is újjáindult, és a szerémi egyházmegye kétpólusú püspökségként működött tovább, hasonlóan a kalocsa-bácsi érsekséghez.
 A püspököket az oklevelek méltóságsoraiban kői, szenternyei, szerémi püspök néven jegyezték.
 A püspökség kiterjedését illetően Gyetvai Péter szerint csupán a túlsó szerémségi területek tartoztak a tárgyalt egyházmegyéhez, a Szávától északra fekvő vidék a kalocsai érsekség lelki joghatósága alatt maradt. Gyetvai szerint maga Kő városa, a püspöki székhely sem tartozott a szerémi püspökséghez, csupán a Túlsó-, Szávától délre fekvő Szerémségben gyakorolt jogokat.
 Gyetvai hangsúlyozza továbbá: a szerémi püspökség és a szerémi főesperesség – melynek esperese a bácsi káptalanhoz, tehát a kalocsai érsekséghez tartozott – közötti határokat nem tisztázták pontosan, maradtak vitás kérdések.
A szerémi egyházmegye történetének egyes kérdéseit Udvardy József is érintette. Kutatásaiban nagyon kevés eltérés tapasztalható Gyetvai Péter eredményeihez képest. Gyetvaihoz hasonlóan Udvardy is foglalkozik a Szávától délre fekvő görög rítusú főtemplom, püspöki templom kérdésével,
 majd bemutatja az egyházmegye alapításának körülményeit.
 Minekutána Nándorfehérvár és Barancs egyházai a XIII. század elején már egyesültek a latin rítusú egyházzal, Udvardy szerint az említett görög püspöki templomra való utalás csakis Szerémvárra (Szávaszentdemeterrel szemközt, a Száván túl levő Szenternyére) vonatkozhat.
 Udvardy is egyetért Gyetvai azon nézetével, miszerint a szerémi püspök csupán a kalocsai érsek segédpüspöke volt.
 Udvardy is osztja Gyetvai azon nézetét is, miszerint a püspök lelki joghatósága a Túlsó Szerémségre terjedt volna ki, azzal, hogy szerinte a püspök alá tartozott még Barancs és Nándorfehérvár is, valamint a Kolubara és a Drina közti vidék is.
 A szerémi püspökség történetét illetően a XIII. század második félét és a XIV. század első negyedében az források nagyon homályosak. Az Árpád-ház kihalását követő interregnum korszakáról Udvardy kutatásaiból mindössze annyit tudunk, hogy az 1306-ban az egyházmegye élére kerülő Csák nembeli Vince Károly Róbert pártján állt.
 

Koszta László cáfolta Gyetvai és Udvardy azon nézetét, miszerint a szerémi püspök csupán segédpüspök volt: a tárgyalt egyházmegye főpapjának segédpüspök-voltának ugyanis ellentmond az a tény, hogy a szerémi püspököket a középkor folyamán végig megtalálhatjuk az egyházi méltóságok soraiban.
 A szerémi püspökség területi kiterjedését illetően Koszta László Gyetvai Péterhez hasonlóan úgy véli, hogy a szerémi püspök lelki joghatósága a Szávától délre fekvő területekre terjedt ki. A tárgyalt egyházmegye főesperességeit a magyar kutatásnak mindeddig nem sikerült azonosítania. Koszta egy 1314-re keltezett oklevélre alapozva leírja: a szenternyei káptalannak három főesperes volt a tagja.
 A szakirodalom többször is utal arra, hogy a szerémi főesperes nem tartozott a szerémi püspök joghatósága alá, hanem a bácsi székesfőkáptalan tagja volt.
 
Fentebb már utaltam Györffy György szávaszentdemeteri görög rítusú monostorról szóló kutatásaira. Györffy nézetei szerint a Szerémség területén jelentős számú görög szertartású lakosság élt és a XI. századig Szávaszentdemeteren egy görög rítusú püspökség működött.
 Györffy ezen nézetét Kristó Gyula cáfolta meg: szerinte ugyanis nincs adat görög püspökség tartós fennállásáról.
 Györffy cáfolta Gyetvai és Udvardy azon nézetét, miszerint a szerémi püspök fennhatósága nem terjedt ki a Duna és a Száva közti Innenső Szerémségre: szerinte a szerémi püspök lelki joghatósága a Szávától északra fekvő Innenső Szerémség (Sirmia Citerior) és a Szávától délre elterülő Túlsó Szerémségre (Sirmia Ulterior) is kiterjedt, magába foglalva Kő városát is.
 
A püspökség székeskáptalanjainak, a kői ill. a szenternyei káptalanok hiteleshelyi, oklevélkiadó tevékenységét, vonzáskörzetét egységesen bemutató tanulmány mindeddig nem született. A püspökség székeskáptalanjainak, a kői és szenternyei káptalanok hiteleshelyi pecsétjeit Takács Imre kutatásai alapján azonosíthatjuk.

Összegzés

A leírtakból kitűnik: Magyarországon, bár többen is foglalkoztak a szerémi püspökség középkori történetével, eddig csupán érintőlegesen, egy-egy problémáját kiragadva kutatták. Mivel a szakirodalom nem egységes, újra felvetődnek a kérdések: ti. hogy milyen területen bírt lelki joghatóságot a szerémi püspök, valamint hogy a kalocsai érsek valóban csupán saját segédpüspökségeként alapította-e a szerémi egyházmegyét? Hol helyezkedtek el a főesperességek, melyek voltak ezek központjai? Ugyancsak sok kérdést felvet a szerémi püspökség szakirodalomban többször előforduló görög előzményeinek, görög gyökereinek. Hiányosságot mutat az is, hogy a szerémi püspökség két székeskáptalanjának, a kői ill. a szenternyei káptalanok hiteleshelyi tevékenységéről semmilyen összefoglaló munka nem született. Az e kérdésekre választ adó, a hiányosságokat pótolni kívánó kutatások folyamatban vannak.  
A magyar szakirodalom hiányossága továbbá, hogy – nyelvi nehézségek miatt – nem ismeri a délszláv szakirodalom eredményeit. Bár a délszláv kutatás utolsó összefoglaló munkája több mint fél évszázada keletkezett (latin nyelven), egyes történészek, mint Sima Ćirković
 érintették a püspökség egyes kérdéseit, amelyek viszont új eredményeket hozhatnak a magyar kutatás számára. Amint azt már jeleztem, a délszláv szakirodalomnak a téma iránt mutatott közömbössége elsősorban a fennálló politikai helyzetnek köszönhető: a Szerémség Horvátországhoz került része ma a szerémi-diakóvári egyházmegyéhez tartozik, a Szerbia határai közé szorult, vajdasági Szerémség kánonjogi helyzete tisztázatlan, zavaros. Reményeink szerint a közeljövőben a politikai, és ezzel az egyházügyi helyzet normalizálódik, és ezzel a délszláv, elsősorban a horvát, de a szerb történészek részéről is növekedni fog az érdeklődés a szerémi latin püspökség középkori története iránt, amely új eredményeket, számos pontosítást hozhat a magyar kutatás számára is. 
� Ezúton szeretnék köszönetet mondani mentoromnak és konzulensemnek, Körmendi Tamás egyetemi adjunktusnak (ELTE BTK), aki idejét nem sajnálva tanácsaival nagyban segítette munkám.

